New Jerseys ja New  Yorgis üle 20 aasta kirikuõpetajana teeninud praost Thomas Vaga saab 70aastaseks 8. märtsil.    Ta sündis Kuressaares kooliõpetajate Margarita ja Madis Vaga esimese lapsena. Esimesed aastad möödusid Muhu saarel, kust ema kolme väikese lapsega põgenes 1944. aastal okupatsiooni ja küüditamise ohus Saksamaale. Isa jäi okupeeritud Eestisse.    Kooli alustas Thomas Saksamaal Geislingeni DP laagris. 1949. aastal emigreerus ema lastega Ühendriikidesse, Seabrooki, kus ema sai tööd Seabrooki vabrikus.  Thomas jätkas kooli, kuni lõpetas keskkooli 1956. aastal Bridgetonis, NJ. Ülikooliõpinguid alustas ta Rutgers University's, kust saavutas B.A. kraadi psühholoogias 1960. aastal. Akadeemiliselt kuulub ta Eesti Üliõpilaste Seltsi.    Jätkas õpinguid inglise kirjanduse alal, kuni läks Eesti Üliõpilaste Seltsi ja Eesti Üliõpilaste Toetusfond USA-s stipendiaadina jätkama õpinguid Helsingi ülikooli. Uued elamused ja kodumaale ligidal asuv Soome sai Thomasele armsaks, samuti soomlasest hõimusõsar Airi,  kellega Thomas abiellus 1965.a. Toimus usuline ärkamine ja õppeaineks sai teoloogia Helsingi ülikoolis, mille ta lõpetas teoloogia kandidaadina 1975. aastal ja alustas teenimist kirikuõpetajana pagulaskirikus.